༈ མཁས་གྲུབ་ཐམས་ཅད་མཁྱེན་པའི་རྣམ་ཐར་
གསོལ་འདེབས་རྗེ་དགེ་འདུན་གྲུབ་པས་
མཛད་པ་བཞུགས་སོ།།
༄༅༎ ཨོཾ་བདེ་ལེགས་སུ་གྱུར་ཅིག །ཕུན་ཚོགས་དགེ་ལེགས་ཀུན་གྱི་འབྱུང་
གནས་མཆོག །མཁས་པའི་དཔལ་གྱུར་ས་གསུམ་སྐྱེ་དགུའི་གཉེན༎ བཟང་པོའི་མཛད་
པ་ཕྱོགས་བཅུར་རྒྱས་མཛད་པ༎ མཁས་གྲུབ་ཆོས་རྗེའི་ཞབས་ལ་གསོལ་བ་འདེབས༎
དགེ་ལེགས་ཤར་རིའི་རྩེ་ལ་མངོན་པར་འཛེགས༎ རབ་དཀར་ལེགས་བཤད་རི་མོ་རྣམ་
པར་བཀྲ༎ ཐུབ་བསྟན་ཀུ་མུད་རྒྱས་པའི་དཔལ་ཡོན་ཅན༎ སྨྲ་བའི་ཟླ་བ་མཆོག་ལ་
གསོལ་བ་འདེབས། ཞིང་འདིར་ཁྱོད་སྐུའི་ཉིན་བྱེད་ཤར་བའི་ཚེ། ལོག་སྨྲ་འབྱུང་པོའི་བྱ་
རྣམས་ལོང་གྱུར་ཅིང་༎ གསུང་རབ་འདབ་བརྒྱའི་ཚལ་ཀུན་རྒྱས་མཛད་པ༎ སྔོན་མེད་ཉི་
མ་མཆོག་ལ་གསོལ་བ་འདེབས༎ ལྷ་དང་བཅས་པའི་རྒྱལ་སྲིད་ཡོངས་རྫོགས་ལ༎ ཆོས་
ཀྱི་འཁོར་ལོས་འདོད་དགུར་དབང་བསྒྱུར་བ༎ ཆོས་ཀྱི་རྒྱལ་པོ་མཁས་གྲུབ་དགེ་ལེགས་
དཔལ༑༑ བཟང་པོའི་ཞབས་ལ་གུས་པས་གསོལ་བ་འདེབས། རྒྱ་ཆེན་བསོད་ནམས་རིང་
ནས་བསྐྲུན་པའི་འཐུས༎ རང་དང་གཞན་གྱི་ཚེ་རབས་བརྒྱ་སྟོང་ཀུན༎ ཇི་བཞིན་དྲན་པའི་
སྔོན་གནས་མཁྱེན་པ་སོགས༎ མངོན་ཤེས་ཐོགས་མེད་མངའ་ལ་གསོལ་བ་འདེབས༎
གཞོན་ནུ་ཉིད་ནས་ཁྱོད་སྐུའི་ལྷུན་པོ་ནི༎ ཆོས་གོས་མཚམས་སྤྲིན་གཞོན་ནུས་རབ་འཁྱུད་
ཅིང་༑༑ མཁས་མང་གསེར་རིའི་དབུས་ན་ཡོན་ཏན་གྱི༎ བང་རིམ་མངོན་པར་མཐོ་ལ་

50
རྒྱུད་སྡེ་སྤྱི་རྣམ། རྣལ་འབྱོར་རོལ་པའི་དགའ་སྟོན། རྫོགས་རིམ་མན་ངག
གསོལ་བ་འདེབས། ཚེ་རབས་ཀུན་ཏུ་ལྷག་པའི་ལྷ་རྣམས་ཀྱིས།། རྗེས་སུ་བཟུངས་ནས་
ལེགས་པར་སྦྱངས་པ་ལས༎ བཀའ་དང་བསྟན་བཅོས་ཀུན་གྱི་ཚིག་དོན་ལ༎ མཁས་པའི་
མཁས་པ་ཁྱོད་ལ་གསོལ་བ་འདེབས། བསླབ་གསུམ་མིག་འབྲས་ལྟ་བུར་རབ་གཟིགས་
ནས༑༑ རྒྱལ་བས་གསུངས་པའི་དགག་སྒྲུབ་གནང་གསུམ་གྱི༎ བཅས་པའི་མཚམས་
ལས་ནམ་ཡང་མི་འདའ་བ༎ རྣམ་དག་ཁྲིམས་དང་ལྡན་ལ་གསོལ་བ་འདེབས༎ དྲན་དང་
ཤེས་བཞིན་བག་ཡོད་གོམས་པ་ཡིས༎ ཞི་ཞིང་མཆོག་ཏུ་དུལ་བའི་དཔལ་གྱིས་བརྗིད༎
ཀུན་ལ་སྙོམས་པའི་ཐུགས་རྗེ་བླ་ན་མེད༎ བཤེས་གཉེན་བཟང་པོའི་ཞབས་ལ་གསོལ་བ་
འདེབས༎ ཁྱོད་ཐུགས་མ་དྲོས་མཚོ་ལས་ཉིན་རེ་བཞིན༎ ལུང་རིགས་དབུ་བ་དཀར་པོ་
རབ་འཁྲིགས་པའི༎ ལེགས་པར་བཤད་པའི་ཆུ་ཀླུང་སྟོང་ཕྲག་བརྒྱ༎ རྒྱུན་མི་འཆད་པར་
འབེབས་ལ་གསོལ་བ་འདེབས། ཆོས་ཀྱི་འབྲུག་སྒྲ་ཟབ་མོ་ཕྱོགས་བཅུར་སྒྲོག །རིགས་
པའི་གནམ་ལྕགས་དགག་སྒྲུབ་གློག་འཕྲེང་འཁྱུག །རྒོལ་བ་ངན་པའི་བྲག་རི་འདར་བྱེད་
པ༑༑ ཕྱོགས་ལས་རྣམ་རྒྱལ་ཞབས་ལ་གསོལ་བ་འདེབས༎ གཞུང་ལུགས་ཡོངས་འདུའི་
སྐྱེད་ཚལ་ལས་འོངས་པའི༎ སྙན་ངག་གསར་པའི་མེ་ཏོག་ཕྲེང་མཛེས་རྣམས༎ བློ་གསལ་
སྤྱི་བོའི་རྒྱན་དུ་འགོད་མཁས་པ༎ ངག་གི་དབང་ཕྱུག་ཁྱོད་ལ་གསོལ་བ་འདེབས། འདི་
ན་ཆོས་ཀྱི་དུང་ཆེན་འབུད་པ་ལ༎ ད་ལྟ་ཁྱོད་ལས་མཆོག་གཞན་མ་མཆིས་ཞེས༎ དམ་
ཅན་རྒྱ་མཚོའི་ཚོགས་ཀྱིས་མགྲིན་གཅིག་ཏུ༎ མགོན་ཁྱོད་མཆོག་ཏུ་བསྔགས་ལ་གསོལ་
བ་འདེབས། བགེགས་དཔུང་འཇོམས་པའི་མཐུ་རྩལ་མཐའ་ཡས་པའི༎ ཕྱི་ནང་བསྟན་
སྲུངས་རྒྱ་མཚོའི་ཚོགས་རྣམས་ཀྱིས༎ ཁྱོད་ཀྱི་བཀའ་དང་དམ་ལས་མི་འདའ་བར༎ ཚུལ་
བཞིན་འཕྲིན་ལས་སྒྲུབ་ལ་གསོལ་བ་འདེབས༎ སྤྲོས་ཀུན་ཉེར་ཞིའི་དབྱིངས་ལ་མཉམ་
བཞག་ཅིང༌༎ དེ་ལས་ལངས་ཚེ་གང་ཤར་སྣང་བ་ཀུན༎ སྒྱུ་མ་སྨིག་རྒྱུ་ཆུ་ནང་ཟླ་བའི་
གཟུགས༎ ཇི་བཞིན་དགོངས་པ་ཁྱོད་ལ་གསོལ་བ་འདེབས། རྨི་ལམ་དུ་ཡང་རྗེ་བཙུན་

རྣམ་ཐར་གསོལ་འདེབས།
51
ཙོང་ཁ་པས༎ འོད་སྲུངས་ལེའུ་གསལ་བར་གསུངས་པའི་ཚེ༎ ལྟ་བ་འཁྲུལ་པའི་དྲི་མ་
ཀུན་བཅོམ་ནས༎ ཆོས་ཉིད་མངོན་དུ་གྱུར་ལ་གསོལ་བ་འདེབས།། འགྲོ་ཀུན་སྲིད་མཚོ་ཆེ་
ལས་བསྒྲལ་བྱའི་ཕྱིར༎ བདག་གཞན་མཉམ་རྗེའི་བྱང་ཆུབ་ཐུགས་བསྐྱེད་ནས༎ རླབས་
ཆེན་སྤྱོད་པ་རྒྱ་མཚོའི་མཐར་སོན་པ༎
རྒྱལ་སྲས་ཀུན་གྱི་གཙོ་ལ་གསོལ་བ་འདེབས༎
བླ་མ་མཆོག་དང་རྒྱལ་བའི་གསུང་གི་མཛོད༎ མཐའ་དག་བཟུངས་ནས་ཚུལ་བཞིན་སྒྲུབ་
པ་དང༌༎ དེ་དོན་གཞན་ལ་ལེགས་པར་འདོམས་པ་ལ༎ མི་འཇིགས་སྤོབས་པ་བརྙེས་ལ་
གསོལ་བ་འདེབས༎ བྱ་སྤྱོད་རྣལ་འབྱོར་བླ་མེད་རྒྱུད་སྡེ་བཞི༎ སོ་སོའི་ལམ་གྱིས་སངས་
རྒྱས་བགྲོད་པའི་ཚུལ༎ གསལ་ལ་མ་འདྲེས་ཡོངས་སུ་རྫོགས་པའི་གནད༎ མཁས་ཤིང་
གྲུབ་པ་བརྙེས་ལ་གསོལ་བ་འདེབས༎ ཐ་མལ་སྣང་ཞེན་དྲི་མ་ཀུན་བསལ་ནས༎ གང་
ཤར་དཀྱིལ་འཁོར་འཁོར་ལོའི་རྣམ་རོལ་དུ༎ ལེགས་པར་འཆར་བའི་རིམ་པ་དང་པོའི་
ལམ༑༑ ཤིན་ཏུ་བརྟན་པ་བརྙེས་ལ་གསོལ་བ་འདེབས། རྡོ་རྗེའི་ལུས་ལ་གནད་དུ་བསྣུན་
པའི་མཐུས༎ ཀུན་རྟོག་རླུང་གི་སྤྲིན་རུམ་སངས་གྱུར་ནས༎ འོད་གསལ་ཉི་མ་ཐུགས་ཀྱི་
དཀྱིལ་དུ་ཤར༎ རྡོ་རྗེ་འཛིན་པའི་གཙོ་ལ་གསོལ་བ་འདེབས༎ དེ་ལྟར་གསུང་རབ་སྤྱི་དང་
རྒྱུད་སྡེ་ལ༎ ཐོས་བསམ་མཐར་སོན་སྒྲུབ་པ་སྙིང་པོར་མཛད༎ རྒྱལ་བ་དགྱེས་པའི་ལམ་
དེར་འགྲོ་ཀུན་འཁྲིད༎ ཕན་མཛད་ཁྱོད་ལ་གུས་པས་ཕྱག་འཚལ་ལོ༎ དངོས་གྲུབ་ཀུན་གྱི་
འབྱུང་གནས་ཆོས་ཀྱི་རྗེ༎ ཁྱབ་བདག་རྡོ་རྗེ་འཆང་དང་དབྱེར་མེད་དུ༎ ལེགས་པར་མཐོང་
ནས་གུས་པ་ཆེན་པོ་ཡིས༎ སྤྱི་བོའི་གཙུག་ཏུ་བསྟེན་པར་བྱིན་གྱིས་རློབས།། དལ་འབྱོར་
རྙེད་དཀའ་མྱུར་དུ་འཇིག་པ་དང༌༎ ཕྱི་མར་ངན་འགྲོའི་གཡངས་ས་མཐོང་གྱུར་ནས༎ སྡིག་
སྤོང་དགེ་བ་མཐའ་དག་སྒྲུབ་པ་ལ༎ ད་ལྟ་ཉིད་ནས་འབད་པར་བྱིན་གྱིས་རློབས༎ ཉེས་
བརྒྱའི་འབྱུང་གནས་སྲིད་པའི་ཕུན་ཚོགས་ལ༎ སྐད་ཅིག་ཙམ་ཡང་ཡིད་བརྟན་མི་རུང་
བར༑༑ མཐོང་ནས་བདག་མེད་རྟོགས་པའི་ཤེས་རབ་ཀྱིས༎ སྲིད་པའི་རྩ་བ་ཆོད་པར་བྱིན་

52
རྒྱུད་སྡེ་སྤྱི་རྣམ། རྣལ་འབྱོར་རོལ་པའི་དགའ་སྟོན། རྫོགས་རིམ་མན་ངག
གྱིས་རློབས༎ མར་གྱུར་འགྲོ་བའི་སྡུག་བསྔལ་མ་བཟོད་པར༎ སྟོང་ཉིད་སྙིང་རྗེས་བརྒྱན་
པའི་སེམས་བསྐྱེད་ནས༎ རྒྱལ་སྲས་ཀུན་གྱི་རླབས་ཆེན་སྤྱོད་པ་ལ༎ བརྩོན་པ་དྲག་པོས་
སློབ་པར་བྱིན་གྱིས་རློབས༎ བླ་མེད་རྡོ་རྗེ་ཐེག་པའི་སྒོར་ཞུགས་ནས༎ ཚེ་གཅིག་ཉིད་ལ་
རྡོ་རྗེ་འཆང་གི་སར༎ ལེགས་པར་འཁྲིད་པའི་རིམ་གཉིས་ཟབ་མོའི་ལམ༎ མྱུར་དུ་རྒྱུད་ལ་
སྐྱེ་བར་བྱིན་གྱིས་རློབས༎ བསོད་ནམས་འདི་ཡིས་ཚེ་རབས་ཐམས་ཅད་དུ༎ མི་ཕམ་
འཇམ་པའི་དབྱངས་ཀྱིས་ནོར་བཟང་ལ༎ ལེགས་པར་འདོམས་པ་ཇི་བཞིན་བདག་ཅག་
ལའང༌༎ བླ་མ་རྣམས་ཀྱིས་དགྱེས་བཞིན་འདོམས་པར་ཤོག །བཤེས་གཉེན་དམ་པས་
རྗེས་སུ་བཟུངས་པའི་ཚེ༎ མི་མཉེས་ཅུང་ཟད་ཙམ་ཡང་མི་སྒྲུབ་ཅིང་༎ སྐུ་གསུང་ཐུགས་
ཀྱི་རྣམ་ཐར་ལེགས་བཟུངས་ནས༎ ཚུལ་བཞིན་སྒྲུབ་པའི་མཆོད་པས་མཉེས་བྱེད་ཤོག །ལུང་
དང་མངོན་པར་རྟོགས་པའི་དམ་ཆོས་ཀུན༎ རྒྱལ་བའི་དགོངས་པ་ཇི་བཞིན་འཛིན་པ་ལ༎
བར་དུ་གཅོད་པའི་མིང་ཡང་མི་འབྱུང་ཞིང་༎ མཐུན་པའི་རྐྱེན་རྣམས་བདེ་བླག་འགྲུབ་པར་
ཤོག༑ ཁམས་གསུམ་ཆོས་ཀྱི་རྒྱལ་པོ་མཁས་གྲུབ་དགེ་ལེགས་དཔལ་བཟང་པོའི་ཞལ་སྔ་ནས་ལ་གསོལ་
བ་འདེབས་པའི་ཚིགས་སུ་བཅད་པ་འདི་ནི། རྗེ་དེ་ཉིད་ལ་མི་ཕྱེད་པའི་དད་པ་དང་ལྡན་པའི་དགེ་བའི་བཤེས་
གཉེན་དུ་མས་ཡང་ཡང་བསྐུལ་བ་ལ་བརྟེན་ནས་ཆོས་སྨྲ་བའི་བཙུན་པ་དགེ་འདུན་གྲུབ་པ་དཔལ་བཟང་པོས་
དཔལ་བྱང་ཆུབ་ཆེན་པོའི་དབེན་གནས་ཐེག་ཆེན་ཕོ་བྲང་དུ་ལེགས་པར་སྦྱར་བའོ༎ ༎